สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 29 เมษายน 2558
29 เม.ย. 2558

สำนักข่าวอินโฟเควสท์รายงานว่า ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ร่วงลง เนื่องจากปัจจัยชี้นำที่เป็นลบจากตลาดหุ้นยุโรปที่ปิดร่วงลงเมื่อคืนที่ผ่านมา และดอลลาร์ออสเตรเลียที่แข็งค่าขึ้น
ดัชนี S&amp;P/ASX 200 ร่วง 109.90 จุด หรือ 1.85% ปิดที่ 5,838.60 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,818.20 จุด ลดลง 103.30 จุด หรือ 1.74%
ดัชนีคอมโพสิตตลาดหุ้นเกาหลีใต้ปรับตัวลง 0.23% จากแรงเทขายของนักลงทุน ภายหลังตลาดปรับตัวขึ้นก่อนหน้านี้ ขณะที่เงินวอนแข็งค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ปรับตัวลง 5.04 จุด ปิดที่ 2,142.63 จุด โดยมีปริมาณการซื้อขายหนาแน่น 453.42 ล้านหุ้น มูลค่า 6.56 ล้านล้านวอน (6.14 พันล้านดอลลาร์) โดยมีหุ้นลบมากกว่าหุ้นบวกในสัดส่วน 458 ต่อ 351
ดัชนีเซี่ยงไฮ้คอมโพสิตตลาดหุ้นจีนปิดตลาดเกือบทรงตัวในวันนี้ ขณะที่ตลาดหุ้นเสิ่นเจิ้นดีดตัวขึ้น โดยนักลงทุนยังคงจับตาว่า ทางการจีนจะใช้มาตรการกระตุ้นเศรษฐกิจเพิ่มเติมหรือไม่
ดัชนีเซี่ยงไฮ้คอมโพสิตขยับขึ้น 0.40 จุด หรือ 0.01% ปิดที่ 4,476.62 จุด ส่วนดัชนีหุ้นเสิ่นเจิ้นดีดตัว 164.71 จุด หรือ 1.12% ปิดที่ 14,871.95 จุด
ดัชนีฮั่งเส็งตลาดหุ้นฮ่องกงปิดตลาดปรับตัวลดลงในวันนี้ ขณะที่นักลงทุนยังระมัดระวังการซื้อขายก่อนที่จะทราบผลการประชุมระยะเวลา 2 วันของธนาคารกลางสหรัฐ (เฟด) ซึ่งจะเสร็จสิ้นในวันนี้ ตามเวลาสหรัฐ
ดัชนีฮั่งเส็งลดลง 42.41 จุด หรือ 0.15% ปิดวันนี้ที่ 28,400.34 จุด